Ole Stavad (S), 2002-11-19:
For lige at gøre den tidligere debat, vi har haft her med hr. Kristian Jensen, færdig, vil jeg sige, at den tidligere regering altid har overholdt sine aftaler med kommunerne og amterne.
Jeg vil i øvrigt takke SF for, at man har rejst denne her forespørgsel.
I modsætning til visse andre så synes jeg, den er meget relevant.
Der kommer jo senere, på torsdag i denne her uge, en debat, der mere tager den sociale vinkel, hvor det er socialministeren, der rejses forespørgsel til.
Men når jeg nu har lyttet til både finansministeren og ikke mindst Venstres ordfører, må jeg indrømme, at det, som jeg hører der bliver sagt, ikke er det, som man i årsregnskabsloven kalder for et retvisende billede.
Det synes jeg er sådan et godt udtryk, for det skal ikke bare være noget med, at man har nogle decimaler, der passer i et eller andet, men det skal give et billede af, hvad det er for en virkelighed.
Og det er ikke den virkelighed, som jeg tror de fleste borgere oplever, som man genkender i det, som finansministeren og Venstres ordfører, hr. Kristian Jensen, har sagt.
Jeg vil sige noget lidt overordnet om tre ting.
Jeg vil se tilbage på den budgetlægning, som vi jo nu diskuterer her, jeg vil gerne sige lidt om skattestoppet, og så vil jeg gerne sige lidt om udligningsreform og regionalpolitik. Først: Hvad er det for et billede, vi kigger ud over?
Jeg deltager ikke, og Socialdemokratiet deltager ikke, i at sige, at alle kommuner er ude i store, store økonomiske vanskeligheder og umuligt kan levere ordentlig service til deres borgere.
Jeg tror, sådan som min oplevelse er efter at have haft kontakt med en meget, meget stor del af kommunerne, at hvis man skal tegne et billede, ja, så er det noget med, at der er 40-50 kommuner, som har ekstremt store vanskeligheder, som virkelig skærer, og nogle af dem er inde og gnave i benet.
Så er der en meget stor midtergruppe, som har det lige så svært, som de plejer at have.
Og så er der også på den anden side en kommunegruppe, som jeg ikke tør sætte tal på, men som har en måske lidt bedre økonomi, end man nødvendigvis behøver at have.
Virkeligheden er, at jo strammere regeringen vælger at køre kommunerne økonomisk, jo vigtigere er det, at den udligning, der er, af den økonomi, den fordeling af økonomien, der er, er så rimelig og ordentlig som muligt.
Der har vi et stort problem; der har vi et stigende problem ud fra de oplysninger, jeg får, når vi kigger frem på 2004.
Derfor er det så katastrofalt - det kunne måske være nyttigt, hvis ministrene havde tid til at lytte efter; godt, det har ministrene - at man uden videre bryder den aftale, man selv har skrevet under på i forhold til en udligningsreform fra 2004.
Jeg tror ikke, ministrene hørte opspillet til det her, og derfor er det ikke sikkert, de kan give et klogt svar, fordi de var travlt beskæftiget med andet.
Men virkeligheden i den kommunale verden for den gruppe af kommuner på 40-50 stykker, eller hvor mange det er, der virkelig har vanskeligheder, er, at hvis ikke der sker noget på det her felt, går det helt galt.
Samtidig er man millimeternøjeregnende i forhold til skattestoppet.
Som jeg sagde før: Overskridelsen for samtlige kommuner og samtlige amter i landet er efter regeringens egen opgørelse en overskridelse på 0,02 skatteprocent svarende til 3 kr. om måneden ved en årsindkomst på 250.000 kr.
Derfor, vil jeg så som det afsluttende sige, er det også katastrofalt, at regeringen fuldstændig har fjernet en regionalpolitik, der kan være med til at sikre en lige udvikling i det her land, en regionalpolitik, som kan sikre de yderområder, der har et svagt skattegrundlag og ikke får mulighed for og understøttelse til en positiv udvikling i den del af landet.
Det skal vi stærkt beklage, og vi vil stærkt arbejde for, at vi får genskabt en regionalpolitik, som vi var i fuld gang med under den tidligere regering og - troede vi - i et samarbejde og forståelse også med den nuværende regering.
Derfor er vi dybt skuffede over det punkt, at man er løbet fra det samarbejde, vi havde, både lokalt, regionalt og her i Folketinget.